KAPPELIMÄEN KOULUN HYVINVOINTITYÖRYHMÄN KOKOUS 23.9.2026
klo 13.45 
Paikalla: Oppilasedustajat Sofia Tosi ja Aatos Jalonen, vanhempainyhdistyksen edustaja Ninni Heinonen, koulun ja vanhempainyhdistyksen yhteyshenkilö Katri Viherjälaakso, terveydenhoitaja Sari Hyytiä, kuraattori Salla Tuomikanta, psykologi Liisa Saarinen, erityisopetusvastaava Matias Suomela, turvallisuusvastaava Eeva Parkkonen, nuorisotoimen edustajat Vilhelmiina Eerola ja Kiris Kotisalo, seurakunnan edustaja Kari Penttinen, apulaisrehtori Juha Into ja rehtori Annika Mattila
Muistio:

1. Uusien toimijoiden esittely ja lukuvuoden alun kuulumiset
Kaikki toimijat esittäytyivät ja kertoivat lyhyesti kuulumisiaan.

2. Liikunnallisen elämäntavan edistäminen
Perusopetuksen yhteisenä teemana on liikunnallisen elämäntavan edistäminen

Koulussa edistetään ja lisätään oppilaiden ja henkilökunnan päivittäisiä liikkumismahdollisuuksia monipuolisesti sekä oppituntien että välituntien aikana. Liikettä tuodaan osaksi koulupäivää esimerkiksi liikunnallisten haasteiden, kuten välkkämaratonin, sekä opetuslauluihin liittyvän liikkumisen avulla. Oppiaineissa hyödynnetään toiminnallisia tehtäviä, käytävä- ja luontotehtäviä sekä muita luokkahuoneen ulkopuolella toteutettavia oppimismenetelmiä, jotka lisäävät aktiivisuutta koulupäivän aikana. Luokkatiloissa liikkumiseen kannustavat muun muassa ovien leuanvetotelineet sekä erilaiset tasapaino- ja liikuntavälineet. Koulun vanhempainyhdistys on myös tukemassa aktiivisesti liikunnallisen toimintakulttuurin kehittämistä hankkimalla koululle erilaisia liikuntavälineitä oppituntien, välituntien ja muun koulupäivän aktiivisuuden tueksi.

Päivittäistä aktiivisuutta tuetaan myös taukojumpilla, noppajumpilla, porraskierroksilla ja kiipeilyseinän hyödyntämisellä tehtävien tekemisen lomassa. Välituntien liikunnallisuutta vahvistetaan liikuntavälineiden lainauksella, välituntiliikuttajien toiminnalla sekä tukioppilaiden järjestämillä keppihevos-, sähly- ja jalkapallovälitunneilla. Lisäksi koulun liikunnallista toimintakulttuuria kehitetään tehostamalla koulun polkupyörien käyttöä ja huoltoa sekä ylläpitämällä ja hyödyntämällä lähihiihtolatua myös välituntikäytössä. Suksien huoltoon kiinnitetään huomiota. Jäähallin lisäksi hyödynnetään myös ulkoluistelumahdollisuutta. 

Koulussa tuetaan myönteisen liikuntasuhteen kehittymistä kaikilla luokka-asteilla. Aikuiset toimivat esimerkkeinä osallistumalla liikunnallisiin tehtäviin ja harjoitteisiin omien kykyjensä ja taitojensa mukaisesti yhdessä oppilaiden kanssa positiivisella ja kannustavalla otteella. Toiminnassa korostetaan liikunnan iloa, osallisuutta, yrittämistä ja onnistumisen kokemuksia. Oppilaiden keskinäistä vertailua sekä taitojen ja tulosten korostamista pyritään vähentämään, jolloin huomio kohdistuu jokaisen yksilölliseen edistymiseen. Liikunnan ja toiminnallisen oppimisen tavoitteissa painotetaan oppituntikohtaisia tavoitteita ja niiden saavuttamista ikäkausikohtaisten tulostavoitteiden sijaan. Näin jokaiselle oppilaalle luodaan mahdollisuuksia myönteisiin liikuntakokemuksiin, omien vahvuuksien löytämiseen sekä elinikäisen liikunnallisen elämäntavan rakentumiseen.

Oppilaita kannustetaan fyysiseen aktiivisuuteen koulumatkoilla esimerkiksi pyöräilykypäräratsioiden avulla. Palkitsemisratsiat tukevat turvallista pyöräilyä ja innostavat kulkemaan kouluun pyörällä. Koulupäivän aikana aktiivista liikkumista edistetään hyödyntämällä lähiympäristöä liikuntatunneilla. Lähikohteisiin liikutaan kävellen ja polkupyörillä. 

Koulun jalkapallokenttä ja pihan liikuntavälineet ovat oppilaiden käytettävissä myös vapaa-ajalla, mikä tarjoaa mahdollisuuksia omaehtoiseen liikkumiseen koulupäivän ulkopuolella. 

Koulumatkojen aktiivisuutta tuetaan myös kehittämällä koulun liikennejärjestelyjä siten, että henkilöautoliikenne ohjataan kauemmas koulun välittömästä läheisyydestä. Samalla pyöräilyn asemaa tehdään näkyväksi ja houkuttelevaksi esimerkiksi pyöräparkkien sijoittelulla ja korostamisella. Näillä toimenpiteillä vahvistetaan oppilaiden myönteistä suhtautumista arkiliikkumiseen sekä koulupäivän aikana että vapaa-ajalla.

Koulussa edistetään oppilaiden hyvinvointia liikunnallisen toimintakulttuurin keinoin osana arjen toimintaa ja opetusta. Hyvinvointia tuetaan tekemällä yhteistyötä paikallisten liikuntaseurojen, kuten Jyskeen, sekä muiden toimijoiden kanssa, mikä tarjoaa oppilaille mahdollisuuksia tutustua erilaisiin liikuntamuotoihin ja harrastuksiin. Myös koulun kerhotoiminta vahvistaa aktiivista elämäntapaa ja tarjoaa matalan kynnyksen mahdollisuuksia liikkumiseen koulupäivän yhteydessä. Liikunnallisen toimintakulttuurin kehittämistä tuetaan myös henkilökunnan aktiivisella kouluttautumisella, jonka avulla lisätään osaamista liikunnallisten opetusmenetelmien, toiminnallisen oppimisen sekä oppilaiden hyvinvoinnin edistämisessä.

Liikunnallisuutta tuetaan valinnaisaineiden kautta tarjoamalla monipuolisia liikuntaan liittyviä opintokokonaisuuksia, kuten urbaaniseikkailua, palloilua ja arkiliikuntaa. Lisäksi lähiluontoa ja koulun lähiympäristöä hyödynnetään monipuolisesti eri oppiaineiden opetuksessa, mikä lisää liikkumista ja vahvistaa samalla oppilaiden luontosuhdetta sekä kokonaisvaltaista hyvinvointia.

Koulupäivän aikana oppitunteja tauotetaan liikunnallisesti, ja opetuksessa käytetään toiminnallisia työtapoja kaikilla luokka-asteilla ja eri oppiaineissa. Liike ja toiminnallisuus nähdään osana oppimista, keskittymisen tukemista ja työhyvinvoinnin vahvistamista. Liikunnallisen toimintakulttuurin avulla edistetään fyysistä, psyykkistä ja sosiaalista hyvinvointia, lisätään kouluyhteisön yhteisöllisyyttä sekä tuetaan oppilaiden aktiivisen ja terveellisen elämäntavan omaksumista.
3. Hyvinvoinnin vuosikello ja toiminnan suunnittelu
Vuosikello päivitettiin ja siihen lisätään myöhemmin vielä mm. oppilaskunnan järjestämiä tapahtumia.
4. Muut asiat
Seuraava kokous on 18.11. klo 13.45
